Bejaarde boer glo deur werksoeker aangevalArgieffoto (Foto: Bongani Mbatha/ African News Agency/ANA) ’n 81-jarige Vrystaatse boer is Dinsdagaand in sy huis in die Harrismith-omgewing oorval en aangerand. Die aanvaller woon glo op die plaas en het die vorige dag by die boer om werk aangeklop. Hy is volgens die polisie die volgende dag na die plaashuis waar hy die boer glo met ’n stok aangerand het. Kol. Thandi Mbambo, woordvoerder van die polisie, het gesê die boer het aan die 22-jarige man gesê daar is in hierdie stadium geen werk vir hom nie. Die jong man is glo vort, maar het Dinsdag omstreeks 19:15 na die plaashuis teruggekeer. Volgens Mbambo was die boer in dié stadium weens beurtkrag met ’n kragopwekker buite die huis doenig, waarna hy terug in die plaashuis is. Die verdagte het hom daar ingewag. ŉ 56-jarige versorger wat in die huis inwoon het ŉ geraas gehoor en ondersoek ingestel waarna die aanvaller haar óók aangerand het. “Die boer se jonger seun het gelukkig opgedaag en die verdagte sover gekry om te bedaar,” het Mbambo gesê. Volgens Mbambo is die boer en sy vermeende aanvaller in die voorval beseer. Die boer is na die Busamed-private hospitaal en die verdagte na die Thebe-distrikshospitaal op Harrismith geneem. Die verdagte sal binnekort op aanklagte van huisbraak en aanranding met die doel om ernstig te beseer in die plaaslike landdroshof verskyn.